  Туспуктэм: vk.com (Александр Бречалов) Анжелика Тихонова корреспондент Дэри ёросысь Хохряки гуртын но Ягул черкогуртын выль эм амбулаториос ужаны кутскизы. Со сярысь Удмуртиысь тазалыкез утёнъя министерстволэн пресс-службаез ивортӥз. Эм амбулаториосты усьтон сӥё-дано ужрадъёсы элькунысь тазалыкез утёнъя министрлэсь ужъёссэ быдэсъясь Наталья Якимова но элькун кивалтэтлэн тӧроезлэн воштӥсез Эльвира Пинчук вуылӥзы. Хохрякиын улӥсьёс выль эмъюрт усьтэмез 40 арлэсь кема возьмазы. Азьвыл амбулаторизы улон коркаын тупатэм интыын гинэ вал, эмчиослы но, калыклы но ӝикыт луылӥз. Нош табере ваньзылы ик инты тырмоз. Эльвира Пинчук ужъюртын ӟечлыко эмъюрттэт басьтыны ваньмыз вань шуыса пусйиз. « Дэри ёросын улӥсьёслэн лыдзы ялан будэ, соин ик та амбулаториез пуктыны кулэлык туж лэчыт сылӥз. Табере калык эшшо но ӟечгес, нош валтӥсез – дыраз, выль тӥрлыкен эмъюрттэт басьтыны быгатоз. Со туж кулэ » Эльвира Пинчук, Удмуртиысь кивалтэтлэн тӧроезлэн воштӥсез Выль амбулаториын мӧйыосты но нылпиосты учкыны кабинетъёс, гинекологлы, стоматологлы, физиолеченилы но процедураослы висъетъёс, лаборатория но нуназе ужась стационар радъязы. Лабораторие выль туала тӥрлык басьтӥзы. Нош азьвыл вань эскеронъёсты Дэри ёрос эмъюртын гинэ лэсьтылӥзы. Амбулаториын 4 сюрс котыр юнматэм адямиосты, соос пӧлын 840 котыр пиналъёсты, педиатр, кык терапевтъёс, соослэн участковой эмсузэръёссы, акушерка, ветлыса ужась акушер-гинеколог, стоматолог, лабораторной техник но процедураос лэсьтӥсь эмсузэр учкозы. Ягулын выль ужъюртэз азьвыл фельдшер-акушер пункт интые пуктӥзы. Со 80 квадрат метр быдӟалаем гинэ вал. Нош эмчиослы 5 сюрс котыр юнматэм калыкез учконо. « 2020-тӥ арын южтолэзе Ягулын паськытатском но выль амбулатория пуктом шуыса оскытӥм. Сётэм кылмес, коронавирусъя югдур шоры учкытэк, быдэстӥм шуыны быгатӥськом » Елена Наговицына, Дэри ёрос эмъюртысь валтӥсь эмчи Та дыре эмчиос выль бадӟым амбулаториын нылпиосты но мӧйыосты учко ини. Ужъюртын эмчи доры сюрытозь валэктон басьтон кабинет, прививкаос пуктон, процедураос лэсьтон, акушерлы висъетъёс, лаборатория вань. Котькудаз – выль тӥрлык. « Амбулаторилэн выль юртэз <…> эмчиослэсь но пациентъёслэсь луонлыкъёссэс паськытатоз. Со туж каньыл интыын интыяськемын, калыклы эмъюрттэт басьтыны умой мед луоз шуыса ваньмыз вань. Эмъюрттэт сяна, вань мылкыд карисьёс огшоры но мур диспансеризация но ортчыны быгатозы » Наталья Якимова, Удмуртиысь тазалыкез утёнъя министрлэсь ужъёссэ быдэсъясь Пусъём, ужъюртъёсты «Здравоохранение» йӧскалык ӵектос улсын пуктӥзы. Со понна 150 миллион манетлэсь трос коньдон висъязы. Тодэ вайытом, матысь вить ар ӵоже йӧскалык ӵектослы луыса эшшо сизьым эм амбулаториос но сизьым фельдшер-акушер пунктъёс лэсьтыны ӧдъяло. Нош туэ Воткаын мӧйыослы поликлиника но Можгаын нылпиослы поликлиника усьтыны чаклало ни. Тегъёс: эмъяськонниос автозавод Тазалык Тазалыкезутёнъяминистерство йӧскалыкӵектосъёс Удмуртия  